เงินบาทไหลลงต่อเนื่องตามทิศทางตลาดภูมิภาค แตะระดับต่ำสุด 36.09 บ.
ค่าเงินบาทล่าสุด (7 ก.ย.) อ่อนตัวแตะระดับ 36.09/เหรียญสหรัฐ เป็นระดับต่ำครั้งแรกในรอบ อ่อนค่าในรอบ 6 ปี 6 เดือน นับตั้งแต่เดือนมี.ค.2552
7 ก.ย. 2558

ผู้สื่อข่าวรายงานว่าค่าเงินบาทล่าสุด (7 ก.ย.) อ่อนตัวแตะระดับ 36.09 บาท/เหรียญสหรัฐเป็นระดับต่ำสุดในรอบวัน และเป็นระดับต่ำสุดในรอบ 6 ปี 6 เดือน นับตั้งแต่เดือนมี.ค.2552
นายจิรเทพ เสนีวงศ์ ณ อยุธยา โฆษก ธนาคารแห่งประเทศไทย (ธปท.) เปิดเผยถึงการอ่อนค่าของเงินบาททะลุแนวรับ 36 บาท/เหรียญสหรัฐขณะนี้ ถือเป็นการเคลื่อนไหวที่สอดคล้องกับทิศทางเงินสกุลอื่นๆ ในภูมิภาคที่อ่อนค่าลงด้วยเช่นกัน เนื่องจากตลาดมองว่าธนาคารกลางสหรัฐฯ อาจปรับขึ้นอัตราดอกเบี้ยในเดือน ก.ย. นี้ได้มากขึ้น หลังจากข้อมูลสหรัฐฯ ที่ประกาศอัตราการว่างงานลดแตะระดับ 5.1% และตัวเลขค่าจ้างรายชั่วโมงเฉลี่ยปรับเพิ่มสูงกว่าคาด
 
ด้านนักวิเคราะห์ของธนาคารพาณิชย์ มองว่าการอ่อนค่าขอเงินบาทเป็นไปตามทิศทางของตลาดหุ้นที่ลดลงทั้งภูมิภาค ส่งผลให้นักลงทุนยังกลัวความเสี่ยงสกุลเงินเอเชียจะอ่อนค่าลงตามตลาดหุ้น บวกกับตลาดยังไม่ตัดโอกาสที่ธนาคารกลางสหรัฐ (FED) จะปรับขึ้นดอกเบี้ยออกไป ทำให้สกุลในภูมิภาคและบาทอ่อนค่าลงต่อเนื่องเมื่อเทียบกับเงินเหรียญสหรัฐ อย่างไรก็ตาม นักค้าเงินส่วนใหญ่ปฏิเสธที่ให้ความเห็นว่าการอ่อนค่าของเงินบาทรอบนี้มีส่วนมาจากปัจจัยในประเทศหรือการคว่ำร่างรัฐธรรมนูญด้วยหรือไม่
การเคลื่อนไหวของเงินบาทวันนี้เปิดตลาดที่ระดับ 35.95/97 บาท/เหรียญสหรัฐ และอ่อนค่าสุดของวันนี้ที่ระดับ 36.09 บาท/เหรียญสหรัฐ เป็นระดับอ่อนค่าสุดในรอบ 6 ปีกว่า และยังต้องติดตามการเคล่อนไหวในช่วงท้ายตลาดต่อไป